Bjørhei var utdannet formingslærer, og startet sin kunstnerkarrière på starten av 80-tallet. Hun ønsket å bli kunsthåndverker, og startet å arbeide med tekstiler og vev. Etter at hun flyttet til Valdres begynte hun å male, ofte akvareller. Hennes bilder har et klart figurativt innhold, med en romantisk fremstilling av Valdresnaturen og klare blå toner slik lyset ofte er i fjelldalen der hun bodde. Hun hadde et klart kunstnerisk slektskap til Sigmund Årseth, en annen valdresmaler.